FI Euroopan unionin virallinen lehti C 27/17

Tiivistelmä komission päätöksestä,

annettu 3 päivänä syyskuuta 2014,

SEUT-sopimuksen 101 artiklan ja ETA-sopimuksen 53 artiklan mukaisesta menettelystä

(Asia AT.39574 – Älykorttien sirut)

(tiedoksiannettu numerolla C(2014) 6250)

(Ainoastaan englannin-, hollannin-, ranskan- ja saksankieliset tekstit ovat todistusvoimaisia)

(2017/C 27/12)

Komissio antoi 3. Syyskuuta 2014 päätöksen Euroopan unionin toiminnasta tehdyn sopimuksen 101 artiklan mukaisesta menettelystä. Komissio julkaisee osapuolten nimet ja päätöksen olennaisen sisällön sekä mahdollisesti määrättävät seuraamukset neuvoston asetuksen (EY) N:o 1/2003 (1) 30 artiklan säännösten mukaisesti. Se ottaa huomioon yritysten oikeutetut edut sen suhteen, ettei niiden liikesalaisuuksia paljasteta. Päätöksen teksti, josta on poistettu luottamukselliset tiedot, on saatavilla kilpailun pääosaston verkkosivuilla osoitteessa

http://ec.europa.eu/competition/antitrust/cases/

1. JOHDANTO

Päätöksessä todetaan SEUT-sopimuksen 101 artiklan ja ETA-sopimuksen 53 artiklan rikkominen ja määrätään sakko seuraaville yrityksille: Infineon (Infineon Technologies AG), Philips (Koninklijke Philips NV ja Philips France SAS), Samsung (Samsung Electronics Co Ltd ja Samsung Semiconductor Europe GmbH) ja Renesas (Renesas Electronics Corporation and Renesas Electronics Europe Ltd). Renesas on Hitachin (Hitachi Ltd) ja Mitsubishin (Mitsubishi Electric Corporation) yhteisyritys. Mainitut yritykset osallistuivat älykorttien siruja koskevaan kartelliin.

Älykorttien siruja käytetään erilaisissa älykorttisovelluksissa, kuten matkapuhelinten SIM-korteissa, pankkikorteissa, maksutelevisiokorteissa, henkilökorteissa, biometrisissa passeissa ja matkakorteissa.

2. MENETTELY

Asian käsittely alkoi Renesasin tehtyä sakoista vapauttamista koskevan hakemuksen vuonna 2008. Tarkastusten jälkeen myös Samsungin ja Philipsin älykorttien siruihin liittyvää yritystoimintaa harjoittanut yritys teki sakkojen lieventämistä koskevan hakemuksen ja esitti merkityksellisiä todisteita komissiolle.

Komissio aloitti menettelyn vuonna 2011 ja käynnisti sovintomenettelyn Philipsin, Renesasin ja Samsungin kanssa. Sovintoon tähtäävät keskustelut kuitenkin lopetettiin vuonna 2012 ja myöhemmin aloitettiin menettely myös Infineonia vastaan. Renesasille (ja sen emoyhtiöille Hitachille ja Mitsubishille), Samsungille, Philipsille ja Infineonille lähetettiin väitetiedoksianto 18. huhtikuuta 2013.

Osapuolet saivat tutustua tutkinta-aineistoon ja mahdollisuuden puolustautua komission alustavaa kantaa vastaan kirjallisesti ja 20. marraskuuta 2013 järjestetyn suullisen kuulemisen yhteydessä. Kaikki väitetiedoksiannon vastaanottajat osallistuivat suulliseen kuulemiseen.

Kilpailunrajoituksia ja määräävää markkina-asemaa käsittelevä neuvoa-antava komitea antoi asiasta myönteisen lausunnon 1. syyskuuta 2014, kuulemismenettelystä vastaava neuvonantaja antoi loppukertomuksensa 2. syyskuuta 2014 ja komissio teki asiasta päätöksen 3. syyskuuta 2014.

3. TOSISEIKAT

Päätös koskee neljän tärkeimmän älykorttien sirujen toimittajan (Renesas, Samsung, Infineon and Philips) ETA-alueella kahdenvälisten yhteyksien verkoston kautta vuosina 2003–2005 muodostamaa kartellia. Samsungin ja Atmelin aggressiivinen tulo markkinoille vuonna 2003 ja kahden pääasiakkaan Axalton ja Gemplusin luoma hintapaine johtivat siihen, että kilpailevat älykorttien toimittajat päättivät tehdä yhteistyötä ja koordinoida markkinakäyttäytymistään. Nämä neljä yritystä kävivät kahdenvälisiä keskusteluja hinnoitteluun liittyvistä ja hinnoittelua edeltävistä tekijöistä kuten tuotantokapasiteetista ja kapasiteetin käyttöasteesta, tulevasta markkinakäyttäytymisestä sekä sopimusneuvotteluista suhteessa yhteisiin asiakkaisiin. Ne vaihtoivat myös kilpailun kannalta arkaluonteisia tietoja.

Kartelli toimi 24. syyskuuta 2003 ja 8. syyskuuta 2005 välisenä aikana, mutta yksittäiset osapuolet ovat voineet kuulua siihen lyhyemmän ajan, jos ne ovat liittyneet kahdenvälisten sopimusten verkostoon myöhemmin tai jättäneet sen aiemmin. Rikkomisen kesto on päätösluonnoksen mukaan 23 kuukautta Renesasin ja Samsungin osalta, 18 kuukautta Infineonin osalta ja 11 kuukautta Philipsin osalta.

Päätöksen vastaanottajia pidetään vastuullisina omasta osallisuudestaan kilpailunvastaisiin yhteyksiin ja toimiin joko suorana osallistujana tai emoyhtiöiden tapauksessa tytäryhtiön toiminnasta vastuullisena toimijana, sillä ne käyttivät tytäryhtiöön kohdistuvaa ratkaisevaa vaikutusvaltaa ajanjaksona, jona rikkominen tapahtui.

Tämä päätös on osoitettu seuraaville yrityksille ja yhteisöille seuraavilta ajanjaksoilta: Infineonille (Infineon Technologies AG) 24. syyskuuta 2003 ja 31. maaliskuuta 2005 väliseltä ajalta koordinoinnista Samsungin ja Renesasin kanssa; Philipsille (Koninklijke Philips NV ja Philips France SAS) 26. syyskuuta 2003 ja 9. syyskuuta 2004 väliseltä ajalta; Renesasille (Renesas Electronics Corporation, Renesas Electronics Europe Limited ja Hitachi, Ltd sekä Mitsubishi Electric Corporation) 7. lokakuuta 2003 ja 8. syyskuuta 2005 väliseltä ajalta; Samsungille (Samsung Electronics Co., Ltd and Samsung Semiconductor Europe GmbH) 24. syyskuuta 2003 ja 8. syyskuuta 2005 väliseltä ajalta.

4. OIKEUDELLINEN ARVIOINTI

Päätöksessä todetaan, että Renesas, Samsung, Infineon ja Philips ovat osallistuneet SEUT-sopimuksen 101 artiklan ja ETA-sopimuksen 53 artiklan yhtenäiseen ja jatkuvaan rikkomiseen.

Rikkominen koskee älykorttien siruihin (sekä SIM-korttien sirut että muut sirut) liittyvää liiketoimintaa koko ETA-alueella.

Osapuolten yhteisenä päämääränä oli rajoittaa ja hallita Samsungin aggressiivisen markkinoille tulon ja kahden pääasiakkaan aiheuttaman hinnanlaskupaineen vaikutuksia. Osapuolet myös omaksuivat samanlaisen käyttäytymismallin (samantyyppisten tietojen vaihtaminen, samojen yksilöiden osallistuminen toimintaan sekä yhteydenpidon ajoitus siten, että se käy yksiin suhdannevaihtelun ja Samsungin Euroopassa läsnäolon kanssa). Tämän vuoksi nämä yhteydet muodostavat yhtenäisen ja jatkuvan rikkomisen, vaikka rikkominen muodostui osapuolten kahdenvälisestä yhteydenpidosta.

Komissio katsoo, että sakkojen lieventämistä hakeneiden yritysten toimittamilla asiakirjoilla oli tarpeeksi todistusarvoa, mutta päätti olla käyttämättä yhtä Samsungin melko myöhäisessä vaiheessa toimittamaa asiakirjaa, koska siihen oli liitetty käännös eikä tämän muutoksen olosuhteita voitu selittää riittävällä tavalla.

5. SAKOT

Päätöksessä sovelletaan määrättävien sakkojen laskennan osalta sakkojen laskentaa koskevia suuntaviivoja vuodelta 2006 sekä sakoista vapauttamista ja sakkojen lieventämistä koskevaa vuoden 2006 tiedonantoa.

Sakkojen perusmäärä määritetään suhteessa rikkomiseen suorasti tai epäsuorasti liittyvään yrityksen tuotteiden ja palveluiden myyntiin asian kannalta merkityksellisellä maantieteellisellä alueella sekä rikkomisen keston perusteella. Toinen osa merkityksellisestä myynnin arvosta lisätään sakkoihin, jotta yrityksiä estettäisiin ryhtymästä kartellitoimintaan.

Asiaan ei liity raskauttavia asianhaaroja, mutta siinä, missä määrin osapuolet ovat osallistuneet rikkomiseen, on eroja, jotka on huomioitu osapuolten sakkojen tasoa määritettäessä. Infineonin sakkoja lievennetään lieventävien olosuhteiden vuoksi. Lisäksi kaikkien osapuolien sakkoja lievennetään menettelyn kuuden ja puolen vuoden keston vuoksi.

Hitachiin, Mitsubishiin ja Samsungiin sovelletaan ehkäisevän vaikutuksen aikaansaamiseksi kerrointa, koska näiden yritysten liikevaihto muista kuin niistä tavaroista ja palveluista, joihin rikkominen liittyy, on erityisen merkittävä.

Päätöksessä myönnetään Renesasille vapautus sakoista ja Samsungille 30 prosentin lievennys sakkoihin sakoista vapauttamista ja sakkojen lieventämistä koskevan vuoden 2006 tiedonannon nojalla tehdyn yhteistyön vuoksi.

Asetuksen (EY) N:o 1/2003 23 artiklan 2 kohdan mukaisesti määrätyt sakot ovat seuraavat:

a) Infineon Technologies AG: 82 874 000 euroa;

b) Koninklijke Philips NV ja Philips France SAS yhteisvastuullisesti: 20 148 000 euroa;

c) Hitachi, Ltd, Mitsubishi Electric Corporation, Renesas Electronics Corporation ja Renesas Electronics Europe Limited yhteisvastuullisesti: 0 euroa; Hitachi, Ltd yksinään (ehkäisevän vaikutuksen aikaansaamiseksi sovelletun kertoimen kanssa): 0 euroa; Mitsubishi Electric Corporation yksinään (ehkäisevän vaikutuksen aikaansaamiseksi sovelletun kertoimen kanssa): 0 euroa;

d) Samsung Electronics Co., Ltd ja Samsung Semiconductor Europe GmbH yhteisvastuullisesti: 35 116 000 euroa.

(1) EUVL L 1, 4.1.2003, s. 1.